钦定古今图书集成/理学汇编/文学典/第145卷 > 《徐师曾文体明辩》 > 《恭题御制赐给事中林廷纲等敕符后》
## 钦定古今图书集成/理学汇编/文学典/第145卷 > 《徐师曾文体明辩》 > 《恭题御制赐给事中林廷纲等敕符后》

明宋濂

洪武十二年正月二十一日，上御奉天门，权给事中
林廷纲等六人以“归省其亲”为请，上欣然可之。明日
陛辞，上亲制敕符谕之，且命人各书其副以归。廷纲
等咸叩头拜受而退。既而廷纲严装成卷以示臣，濂
请识其左方。臣闻古圣君之待重臣，当授职之际，必
告之以言，如尧之命九官、周康王之诰《君陈》者，有之
矣。今廷纲以初试职之小臣而有此赐，诚古所鲜有
也。小臣膺此赐或有之。然昔时训命之辞多作于代
言之官，如廷纲之赐，出于上所亲制者无有也，亲制
之者或有之，求其诲谕谆切，期望深厚，犹父命子如
廷纲所被者无有也。呜呼！上之待廷纲可谓至矣，廷
纲宜何如报哉？廷纲其去而思乎！昔“者处乎闾巷而
齿乎恒民，今一旦至此，果谁之赐欤？乌可不尽心也！
上之望廷纲，以忠为先，而忠非效一职、奉一令之所
能尽，必也至公而忘私、徇义而忘身，斯可矣。”苟徒恃
上之宠荣以夸其乡邦，是恒人之智耳，于廷纲何取
哉？是月二十五日。